Zakariás 4.

**Látomás a lámpatartóról és a két olajfáról**

[1](https://abibliamindenkie.hu/uj/ZEC/4/#1) A velem beszélő angyal újra fölébresztett engem, ahogyan álmából szokták fölébreszteni az embert,

[2](https://abibliamindenkie.hu/uj/ZEC/4/#2) és ezt kérdezte tőlem: Mit látsz? Így feleltem: Egy színarany lámpatartót látok, tetején egy tál; hét mécses van rajta, és a tetején levő mécseseknek hét-hét csücske van. [Jer 1,11-13](https://abibliamindenkie.hu/uj/JER/1/11/#11) ; [Ám 8,2](https://abibliamindenkie.hu/uj/AMO/8/2/#2) ; [2Móz 25,31-40](https://abibliamindenkie.hu/uj/EXO/25/31/#31)

[3](https://abibliamindenkie.hu/uj/ZEC/4/#3) Két olajfa áll mellette, az egyik a táltól jobbra, a másik balra.

[4](https://abibliamindenkie.hu/uj/ZEC/4/#4) Megkérdeztem a velem beszélő angyaltól: Mit jelentenek ezek, uram?

[5](https://abibliamindenkie.hu/uj/ZEC/4/#5) A velem beszélő angyal így válaszolt nekem: Nem tudod, mit jelentenek? Azt feleltem: Nem, uram!

[6](https://abibliamindenkie.hu/uj/ZEC/4/#6) Erre ő így szólt hozzám:Ezt az igét küldi az Úr Zerubbábelnek: „Nem hatalommal és nem erőszakkal, hanem az én lelkemmel! – mondja a Seregek Ura.”

[7](https://abibliamindenkie.hu/uj/ZEC/4/#7) Ki vagy te, nagy hegy? Síksággá válsz Zerubbábel előtt! Ő teszi föl a zárókövet, miközben ezt kiáltják: „Áldás, áldás szálljon rá!”

[8](https://abibliamindenkie.hu/uj/ZEC/4/#8) Azután így szólt hozzám az Úr igéje:

[9](https://abibliamindenkie.hu/uj/ZEC/4/#9) Zerubbábel keze rakta le ennek a templomnak az alapját, és az ő keze fogja bevégezni. Akkor megtudjátok, hogy a Seregek Ura küldött engem hozzátok. [Ezsd 3,8](https://abibliamindenkie.hu/uj/EZR/3/8/" \l "8) ; [6,14-16](https://abibliamindenkie.hu/uj/EZR/6/14/#14) ; [Zak 2,13](https://abibliamindenkie.hu/uj/ZEC/2/13/" \l "13)

[10](https://abibliamindenkie.hu/uj/ZEC/4/#10) Mert akik gúnyolódtak a kicsiny kezdet napján, azok is örülni fognak, ha meglátják Zerubbábel kezében a zárókövet.Az a hét mécses pedig az Úr szemeit jelenti, amelyek áttekintik az egész földet. [Hag 2,3](https://abibliamindenkie.hu/uj/HAG/2/3/" \l "3) ; [Zak 3,9](https://abibliamindenkie.hu/uj/ZEC/3/9/" \l "9)

[11](https://abibliamindenkie.hu/uj/ZEC/4/#11) Ekkor megszólaltam, és megkérdeztem tőle: Mit jelent ez a két olajfa a lámpatartó jobb és bal oldalán?

[12](https://abibliamindenkie.hu/uj/ZEC/4/#12) Másodszor is megszólaltam, és megkérdeztem: Mit jelent az olajfáknak az a két ága, amelyekből két aranycsövön át folyik le az aranyszínű olaj?

[13](https://abibliamindenkie.hu/uj/ZEC/4/#13) Megkérdezte tőlem: Nem tudod, mik ezek? Azt feleltem: Nem, uram!

[14](https://abibliamindenkie.hu/uj/ZEC/4/#14) Ekkor így felelt: Ezek ketten a fölkentek, akik az egész föld Urának a szolgálatára állnak. [Jel 11,4](https://abibliamindenkie.hu/uj/REV/11/4/#4)

Kedves Testvérel!

Egy nagyon szép, nagyon komplikált látomás van előttünk, aminek egy nagyon egyszerű, de annál megnyugtatóbb üzenete lesz számunkra.

Ahhoz, hogy megérthessük, és igazán átérezhessük az üzenet lényegét, fontos megérteni, milyen helyzetben szólította meg Zakariás Izráel népét. Zakariás próféciái azokban a gyönyörű, de zűrzavaros időkben szólaltak meg, amikor Isten népe hazatérhetett a babiloni fogságból, amikor elindult a társadalom újraszervezése, az ország újjáépítése, a hitélet újraszervezése. Viszont a nagypolitikában átmeneti kor van Dareiosz éppen csak képes megszilárdítani a hatalmát. Júdában ezért politikailag bizonytalan a helyzet, külső ellenségek, besúgók nehezítik meg az amúgy is szervezetlen életet. Tehát egyik oldalról hatalmas lelki felszabadulás, nagy reménységek, örömteli váradalmak, másik oldalról bizonytalanság, kiszolgáltatottság, zűrzavar. Ebben a helyzetben kell Zakariásnak Isten vigasztaló üzenetét meghirdetnie. Erre a helyzetre szép vigasztalás a lámpatartó látomásának üzenete.

Ma, amikor szinte üres templomokban szólal meg az evangélium, amikor az életünk a feje tetejére állt, kétóránként változik a helyzet, hogy mikor mit lehet csinálni, amikor mindenki gondolhatja magáról, hogy talán éppen ő a két lábon járó veszélyforrás a szerettei számára, amikor félünk, és féltjük egymást, sóvárogjuk mi is Isten egyszerű, vigasztaló szavát.

A kép talán első olvasásra bonyolult, egy szép olajmécsesről van szó, amelynek hét ága van, minden bizonnyal vízszintes síkban helyezkednek el az ágak egy nagy olajtartó tál körül (úgy kell elképzelni, mint egy csillárt). A lámpatartó mécseseinek hét - hét kanóca van, mellyel az olajat szívják a központi tálból. A hétszer hét kanóc sokszoros világosságot adhatott. Ezért viszont rengeteg olajra van szükség, mely közvetlenül a lámpatartó két oldalán álló két olajfából érkezik az olajfák füzérszerűen lelógó ágából, mintegy közvetlen vezetéken.

Bonyolult, bizonytalan élethelyzetben egy bonyolult, és nehezen érthető kép, egyszerű, és csodálatos magyarázat:

A lámpatartó Isten hét szeme, amelyek áttekintik a földet. Isten rajtunk vannak. Ez nem a felügyelő sanda szem, hanem a vigyázó szem. Isten vigyázó szemei az ő népén vannak. Valahogy úgy, mint amikor mi először engedtük meg a fiunknak, hogy egyedül jöjjön haza az iskolából, s míg a gyerek maga közlekedett, mi tisztes távolból, hogy észre ne vegye mentünk utána, és figyeltük minden lépését, hogyha baj van be tudjunk avatkozni. Isten vigyáz ránk, törődik velünk, hogy szól a zsoltár: kézen fogva vezetnek téged, hogy meg ne üsd lábadat a kőben. (Zsolt 91, 12.)

A két olajfa már nehezebb eset, sokan sokféle magyarázatot adnak hozzá, de mi most ragaszkodjunk a legegyszerűbb változathoz: a két olajfa az állandó utánpótlást jelenti, vagyis; Isten soha nem szűnik meg vigyázni népére. Nem fordul el, folyamatosan figyel. A lámpatartóba folyamatosan áramlik az olaj, az örökmécses örökké ég, Isten minden pillanatban figyel a világra. Viccesen fogalmazva: Nem mondja, bocsánat, éppen olajat cseréltem nem tudtam odafigyelni.

Soha nem fordít hátat Isten a világnak. Beleenged nehéz helyzetekbe, mert célja van vele az életünkben, de soha nem csukja be a szemét, mert szeretete örökkévaló.

Ez alól talán csak az az egyetlen tragikus pillanat a kivétel, amikor a megváltó, az Isten egszülött fia így kiáltott fel a kereszten: Én Istenem, miért hagytál el engem! De tudjuk, hogy ez éppen értünk volt, azért fordította el a fejét egyetlen kedve fiától, hogy minket örökkévaló szeretettel szerethessen, azért engedte el az Ő kezét, hogy a miénket megfoghassa. *A ki az ő tulajdon Fiának nem kedvezett, hanem őt mindnyájunkért odaadta, mimódon ne ajándékozna vele együtt mindent minékünk? (Róma 11,21.)*

**A mécsesek nem alusznak ki, mert Isten örök szeretetéből táplálkoznak.**

*Tekintetem a hegyekre emelem: Honnan jön segítségem?*

[*2*](https://abibliamindenkie.hu/uj/PSA/121/#2)*Segítségem az Úrtól jön, aki az eget és a földet alkotta.*

[*3*](https://abibliamindenkie.hu/uj/PSA/121/#3)*Nem engedi, hogy lábad megtántorodjék, nem szunnyad az, aki védelmez téged.*

[*4*](https://abibliamindenkie.hu/uj/PSA/121/#4)*Bizony nem szunnyad, nem alszik az, aki védelmezi Izráelt!*

[*5*](https://abibliamindenkie.hu/uj/PSA/121/#5)*Az Úr védelmez téged, az Úr a te oltalmad jobb kezed felől.*

[*6*](https://abibliamindenkie.hu/uj/PSA/121/#6)*Nem árt neked nappal a nap, sem éjjel a hold.*

[*7*](https://abibliamindenkie.hu/uj/PSA/121/#7)*Az Úr megőriz téged minden bajtól, megőrzi életedet.*

[*8*](https://abibliamindenkie.hu/uj/PSA/121/#8)*Megőriz az Úr jártodban-keltedben, most és mindenkor*. (Zsolt 121)

Ámen